עירית ענבי

ביוגרפיה

ענבי נולדה וגדלה ביפו, ובילדותה הייתה סולנית במקהלת צדיקוב.
בשנת 1970, החלה את קריירת הבידור שלה בילדותה, בפסטיבל שירי הילדים הראשון. בפסטיבל שרה את השיר "למה ככה" יחד עם אבי טולדנו, שזכה במקום הראשון בפסטיבל והפך ללהיט לאחר מכן.
בצה"ל שירתה ענבי בלהקת פיקוד דרום. לאחר השחרור מהצבא חברה לצוות המופע "ברנשים וחלומות", שעלה לבימות ב-1981 ונחל הצלחה רבה.
בשנת 1981 ליוותה ענבי בשנית את אבי טולדנו במסגרת להקת "צלע" בקדם אירוויזיון בשירו "קרנבל" שזכה במקום השלישי. ]
ב-1982 הצטרפה ללהקת "קסם" שהוקמה בשנה זו ומנתה מלבדה את ירון חדד, ברק גליל וורדה גורן. הלהקה הופיעה לראשונה בקדם אירוויזיון 1982, שם התחרתה עם השיר "בומרנג", שזכה במקום ה-11. באותה השנה השתתפה הלהקה גם לראשונה בפסטיבל שירי ילדים עם השיר "שיר לשכונה" שזכה במקום השני.
ב-1983 התחרתה הלהקה בשנית בקדם האירוויזיון, ושרה את השיר "האגדה על בל", שזכה במקום השלישי והפך לשיר המזוהה ביותר עם הלהקה, ובאותה השנה השתתפה בשנית בפסטיבל שירי ילדים עם השיר "אתה לא לבד" שזכה במקום החמישי. ב-1984 השתתפו חברי הלהקה באופרת הרוק "אל תרדו ממני" בבית ליסין. את פזמוני ההצגה כתבו המלחין אלדד שרים, ממקימי הלהקה, והפזמונאי חיים חפר.
ב-1985 השתתפה הלהקה עם חברי הלהקה ירון חדד ועירית ענבי בעוד ששני חברי הלהקה ברק גליל וורדה גורן הוחלפו, בפעם השלישית והאחרונה בקדם אירוויזיון עם השיר "טוב" שזכה במקום השמיני, והתפרקה זמן קצר לאחר מכן.
בשנת 1987 היא הנחתה את תחרות הפסטיגל.
ב-1986 וב-1988, וכן גם ב-1993 וב-1995 הופיעה ענבי בתוכנית הטלוויזיה לילדים "הופה היי", ואף השתתפה ביחד עם ספי ריבלין עם ההרכב הראשון של הופה היי בהצגה לילדים בין השנים 1987 -1988.
ב-1988 הופיעה ב"הללויה ברודוויי" על בימות פרנקפורט ומינכן, בבימויו של צדי צרפתי ובהפקה מוזיקלית של אלדד שרים.
באותה שנה הנחתה בטלוויזיה הישראלית את מצעד הפזמונים הישראלי "להיט בראש". ב-1989 השתתפה במחזמר "אוויטה" בתפקיד הפילגש ושרה את אחד מלהיטי המחזמר.
ב-1991 ו-1993 השתתפה ענבי בארבע קלטות של קלטות הווידאו לילדים "שירים קטנים", אשר זכו להצלחה רבה.
ב-1992, הופיעה בקדם אירוויזיון והפעם בשיר סולו שנקרא "השד הקטן שלי", והוא זכה במקום החמישי.
מאז 1991 ענבי היא אחת ממנחי הגרלת הלוטו של מפעל הפיס, ששודרה בשידור ישיר בערוץ הראשון עד לסוף 2007 לאחר מכן שודרה בערוץ 10. במהלך שנת 2017 עבר שידור ההגרלה לזכיינית רשת, תחילה בערוץ 2 ומחודש נובמבר ברשת 13.
ב-2000 שיחקה ב"אנני" בהפקתו של מנחם גולן. ב-2004 השתתפה במחזמר "מאמא מיה". בין השנים 2005 –2007 כיכבה ענבי במופע הבידור למבוגרים "ספונג'ה בעיר הגדולה". ב-2010 הופיעה במחזמר "סבא אליעזר והגזר" בתור סבתא אלישבע.
לאורך השנים השתתפה גם בדיבוב של סדרות וסרטי אנימציה רבים ואף שרה את שירי הפתיחה שלהם, והם: "הרפתקאות עיר הדובשונים" שבו שרה את שיר הפתיחה, "דני שובבני" (את אמו של דני, והחברים של דני) ואף שרה את שיר הפתיחה ביחד עם עמי מנדלמן, "הצ'יפמאנקס" (את אלווין) ואף שרה את שיר הפתיחה ביחד עם יסמין גמליאל ועדי בנטוב, "גן החברים", "הקוסם מארץ עוץ" (את הקוסמת גלינדה בגרסה השנייה), "גאיה גל וגילי" (את גל), "מסיפורי אבא בונה" (את הבת) ,"להציץ ולגלות" (את אורי),"באג בראש" (החתולה) ו"באדג'י המסוק הקטן" שבו שרה את שיר הפתיחה ביחד עם שרון כהן.
ב-2014 ענבי החלה לככב לצד חני נחמיאס במופע הלאדינו עם שירים מבית אבא "דוס צ'יקיטיקאס".
ב-2017 יצא לאור התקליטור "ילאדינו: שירי ילדות ישראלית בתרגום ללאדינו" שבו שרה ענבי עם חני נחמיאס ומקהלת "ילדי בית ספר למוסיקה" שישה שירי ילדים עבריים שתורגמו ללאדינו בידי פרופ' שמואל רפאל.

חיים אישיים

ענבי נשואה ואם לשלוש בנות- שני, עדי ורוני. בתה שני שאולי, השתתפה בתוכנית "גריז" בערוץ 2. כמו כן היא שחקנית התיאטרון הקאמרי ששיחקה במחזות הזמר "מצחיקונת", "סיפור הפרברים", "קזבלן", ועוד.
מתגוררת בהרצליה.